b'\n_START_ARTICLE_\nSananvapaus\n_START_PARAGRAPH_\nSananvapaus on kansalaisen perusoikeuksiin kuuluva oikeus ilmaista ja vastaanottaa julkisuudessa mielipiteit\xc3\xa4\xc3\xa4n. L\xc3\xa4nsimaisissa demokratioissa sananvapauden ydinsis\xc3\xa4ll\xc3\xb6ksi on usein mielletty ennakkosensuurin poissaolo. Lains\xc3\xa4\xc3\xa4d\xc3\xa4nn\xc3\xb6ss\xc3\xa4 on kuitenkin my\xc3\xb6s rajoituksia sananvapaudelle silloin, kun sen k\xc3\xa4ytt\xc3\xb6 loukkaa jotain toista oikeushyv\xc3\xa4\xc3\xa4._NEWLINE_Sananvapaus on m\xc3\xa4\xc3\xa4ritelty eri laeissa ja sopimuksissa eri tavoin. Esimerkiksi Suomen perustuslaissa sananvapaus tarkoittaa oikeutta ilmaista ja vastaanottaa tietoja ja mielipiteit\xc3\xa4 kenenk\xc3\xa4\xc3\xa4n sit\xc3\xa4 ennakolta est\xc3\xa4m\xc3\xa4tt\xc3\xa4. Euroopan ihmisoikeussopimuksen mukaan sananvapaus on oikeus, joka sis\xc3\xa4lt\xc3\xa4\xc3\xa4 vapauden pit\xc3\xa4\xc3\xa4 mielipiteit\xc3\xa4 sek\xc3\xa4 vastaanottaa ja levitt\xc3\xa4\xc3\xa4 tietoja ja ajatuksia alueellisista rajoista riippumatta ja viranomaisten siihen puuttumatta.\n_START_SECTION_\nEuroopan ihmisoikeussopimuksessa\n_START_PARAGRAPH_\nSuomi on allekirjoittanut yhdess\xc3\xa4 43:n muun valtion kanssa Euroopan ihmisoikeussopimuksen, jonka 10. artikla toteaa sananvapaudesta muun muassa:_NEWLINE__NEWLINE_\xc2\xbbJokaisella on sananvapaus. T\xc3\xa4m\xc3\xa4 oikeus sis\xc3\xa4lt\xc3\xa4\xc3\xa4 vapauden pit\xc3\xa4\xc3\xa4 mielipiteit\xc3\xa4 sek\xc3\xa4 vastaanottaa ja levitt\xc3\xa4\xc3\xa4 tietoja ja ajatuksia alueellisista rajoista riippumatta ja viranomaisten siihen puuttumatta.\xc2\xbb _NEWLINE_(Euroopan ihmisoikeussopimuksen 10. artiklan ensimm\xc3\xa4inen kohta.)_NEWLINE_Sananvapautta voidaan 10. artiklan mukaan rajoittaa vain lailla ja syist\xc3\xa4:_NEWLINE__NEWLINE_\xc2\xbb\xe2\x80\x93\xc2\xa0\xe2\x80\x93 jotka ovat v\xc3\xa4ltt\xc3\xa4m\xc3\xa4tt\xc3\xb6mi\xc3\xa4 demokraattisessa yhteiskunnassa kansallisen turvallisuuden, alueellisen koskemattomuuden tai yleisen turvallisuuden vuoksi, ep\xc3\xa4j\xc3\xa4rjestyksen tai rikollisuuden est\xc3\xa4miseksi, terveyden tai moraalin suojaamiseksi, muiden henkil\xc3\xb6iden maineen tai oikeuksien turvaamiseksi, luottamuksellisten tietojen paljastumisen est\xc3\xa4miseksi, tai tuomioistuinten arvovallan ja puolueettomuuden varmistamiseksi.\xc2\xbb _NEWLINE_(Euroopan ihmisoikeussopimuksen 10. artiklan toinen kohta.)_NEWLINE_Vaikka Euroopan ihmisoikeussopimuksessa luetellaan useita tapauksia, joissa sananvapautta voidaan rajoittaa lailla, Euroopan yhteis\xc3\xb6jen tuomioistuin (nykyinen Euroopan unionin tuomioistuin) on ratkaisuissaan korostanut, ett\xc3\xa4 n\xc3\xa4it\xc3\xa4 rajoituksia on tulkittava suppeasti:_NEWLINE_\xc2\xbbIhmisoikeustuomioistuimen oikeusk\xc3\xa4yt\xc3\xa4nn\xc3\xb6n mukaan sananvapaus on er\xc3\xa4s demokraattisen yhteiskunnan keskeisist\xc3\xa4 perustoista, er\xc3\xa4s sen edistyksen ja jokaisen yksil\xc3\xb6n kehityksen perusedellytyksist\xc3\xa4. Ellei ihmisoikeussopimuksen 10 artiklan 2 kohdasta muuta johdu, sananvapaus ei koske pelk\xc3\xa4st\xc3\xa4\xc3\xa4n sellaisia "tietoja" tai "ajatuksia", joihin suhtaudutaan my\xc3\xb6t\xc3\xa4mielisesti tai joita pidet\xc3\xa4\xc3\xa4n vaarattomina tai yhdentekevin\xc3\xa4, vaan my\xc3\xb6s sellaisia, jotka loukkaavat, j\xc3\xa4rkytt\xc3\xa4v\xc3\xa4t tai h\xc3\xa4iritsev\xc3\xa4t._NEWLINE__NEWLINE_Sananvapautta voidaan rajoittaa siten kuin siit\xc3\xa4 on m\xc3\xa4\xc3\xa4r\xc3\xa4tty ihmisoikeussopimuksen 10 artiklan 2 kohdassa, mutta t\xc3\xa4llaisia rajoituksia on kuitenkin tulkittava suppeasti. T\xc3\xa4m\xc3\xa4n sopimuksen 10 artiklan 2 kohdassa mainitulla adjektiivilla "v\xc3\xa4ltt\xc3\xa4m\xc3\xa4t\xc3\xb6n" tarkoitetaan pakottavaa yhteiskunnallista tarvetta, ja vaikka sopimuspuolilla on tietty\xc3\xa4 harkintavaltaa sen arvioinnissa, onko t\xc3\xa4llainen tarve olemassa, oikeuksiin puuttumisen on oltava asianmukaisessa suhteessa tavoiteltuun lailliseen p\xc3\xa4\xc3\xa4m\xc3\xa4\xc3\xa4r\xc3\xa4\xc3\xa4n ja syiden, joihin kansalliset viranomaiset vetoavat rajoituksen perusteluksi, on oltava asiaankuuluvia ja riitt\xc3\xa4vi\xc3\xa4. Lis\xc3\xa4ksi etuk\xc3\xa4teen tapahtuva sananvapauden rajoittaminen edellytt\xc3\xa4\xc3\xa4 erityist\xc3\xa4 tutkimusta.\xc2\xbb _NEWLINE_(Bernard Connolly vastaan Euroopan yhteis\xc3\xb6jen komissio Asia C-274/99 P.)\n_START_SECTION_\nEuroopan unionin perusoikeuskirjassa\n_START_PARAGRAPH_\nEuroopan unionin perusoikeuskirja m\xc3\xa4\xc3\xa4rittelee sananvapauden:_NEWLINE__NEWLINE_\xc2\xbbSananvapaus ja tiedonv\xc3\xa4lityksen vapaus_NEWLINE_1. Jokaisella on oikeus sananvapauteen. T\xc3\xa4m\xc3\xa4 oikeus sis\xc3\xa4lt\xc3\xa4\xc3\xa4 mielipiteenvapauden sek\xc3\xa4 vapauden vastaanottaa ja levitt\xc3\xa4\xc3\xa4 tietoja tai ajatuksia viranomaisten siihen puuttumatta ja alueellisista rajoista riippumatta._NEWLINE_2. Tiedotusv\xc3\xa4lineiden vapautta ja moniarvoisuutta kunnioitetaan.\xc2\xbb _NEWLINE_(Euroopan unionin perusoikeuskirja, 11. artikla)_NEWLINE_11. artikla vastaa Euroopan ihmisoikeussopimuksen 10. artiklaa.\n_START_SECTION_\nL\xc3\xa4nsi-Euroopassa\n_START_PARAGRAPH_\nSaksassa sananvapaus on m\xc3\xa4\xc3\xa4ritelty peruslaissa (GG-Grundgesetz) artiklassa 5, jossa my\xc3\xb6nnet\xc3\xa4\xc3\xa4n vapaus ilmaista, tutkia ja opettaa. M\xc3\xa4\xc3\xa4ritelm\xc3\xa4 on tosin kaksitasoinen, ylimm\xc3\xa4ll\xc3\xa4 tasolla sananvapaus my\xc3\xb6nnet\xc3\xa4\xc3\xa4n yleisesti ja toisella tasolla todetaan, ett\xc3\xa4 sananvapauden rajoitteita l\xc3\xb6ytyy muista lakipyk\xc3\xa4list\xc3\xa4, kunnianloukkauksien v\xc3\xa4ltt\xc3\xa4miseksi ja alaik\xc3\xa4isten suojelemiseksi. Saksassa sananvapautta noudatetaan yleisesti ottaen Euroopan ihmisoikeusasiakirjan ensimm\xc3\xa4isen kohdan mukaisesti. Toisen kohdan mukaisia rajoitteita hy\xc3\xb6dynnet\xc3\xa4\xc3\xa4n koskemaan kolmanteen valtakuntaan liittyvi\xc3\xa4 asioita ja siihen liittyv\xc3\xa4\xc3\xa4 uusnatsismia. N\xc3\xa4iden rajoitusten olemassaololle on Saksassa laaja yhteisymm\xc3\xa4rrys._NEWLINE_Britanniassa vallitseva sananvapaus noudattaa pitk\xc3\xa4lti Euroopan ihmisoikeusasiakirjan 10. artiklan ensimm\xc3\xa4isen kohdan mukaista sananvapautta. Tosin poliitikoille on my\xc3\xb6nnetty oikeus haastaa toimittaja h\xc3\xa4p\xc3\xa4isemisest\xc3\xa4, mik\xc3\xa4 itsess\xc3\xa4\xc3\xa4n toimii jo rajoitteena. Belgiassa puolestaan toimittajien pit\xc3\xa4\xc3\xa4 kertoa tietol\xc3\xa4hteens\xc3\xa4._NEWLINE_Sotilaiden suhteen sananvapautta rajoitetaan lukuisilla lis\xc3\xa4ehdoilla. Esimerkiksi Espanjan lain pyk\xc3\xa4l\xc3\xa4ss\xc3\xa4 178 todetaan, ett\xc3\xa4 sotilashenkil\xc3\xb6st\xc3\xb6ll\xc3\xa4 on oikeus ilmaista itse\xc3\xa4\xc3\xa4n vapaasti, kunhan ensin on my\xc3\xb6nnetty t\xc3\xa4h\xc3\xa4n lupa. Eli sananvapaus on my\xc3\xb6nnetty, kunhan ensin anotaan lupaa ilmaista itse\xc3\xa4\xc3\xa4n asioissa, joilla voidaan katsoa olevan kansalliseen turvallisuuteen liittyv\xc3\xa4\xc3\xa4 merkityst\xc3\xa4.\n_START_SECTION_\nSuomen perustuslaki\n_START_PARAGRAPH_\nSuomessa sananvapaus on turvattu perustuslain kahdennessatoista pyk\xc3\xa4l\xc3\xa4ss\xc3\xa4:_NEWLINE_\xc2\xbbSananvapaus ja julkisuus_NEWLINE__NEWLINE_Jokaisella on sananvapaus. Sananvapauteen sis\xc3\xa4ltyy oikeus ilmaista, julkistaa ja vastaanottaa tietoja, mielipiteit\xc3\xa4 ja muita viestej\xc3\xa4 kenenk\xc3\xa4\xc3\xa4n ennakolta est\xc3\xa4m\xc3\xa4tt\xc3\xa4. Tarkempia s\xc3\xa4\xc3\xa4nn\xc3\xb6ksi\xc3\xa4 sananvapauden k\xc3\xa4ytt\xc3\xa4misest\xc3\xa4 annetaan lailla. Lailla voidaan s\xc3\xa4\xc3\xa4t\xc3\xa4\xc3\xa4 kuvaohjelmia koskevia lasten suojelemiseksi v\xc3\xa4ltt\xc3\xa4m\xc3\xa4tt\xc3\xb6mi\xc3\xa4 rajoituksia._NEWLINE_Viranomaisen hallussa olevat asiakirjat ja muut tallenteet ovat julkisia, jollei niiden julkisuutta ole v\xc3\xa4ltt\xc3\xa4m\xc3\xa4tt\xc3\xb6mien syiden vuoksi lailla erikseen rajoitettu. Jokaisella on oikeus saada tieto julkisesta asiakirjasta ja tallenteesta.\xc2\xbb _NEWLINE_(Suomen perustuslain toisen luvun 12. pyk\xc3\xa4l\xc3\xa4.)_NEWLINE_Suomalaisten p\xc3\xa4\xc3\xa4toimittajien yhdistyksen PTY:n k\xc3\xa4sityksen mukaan sananvapaus on ainoastaan tiedotusv\xc3\xa4lineen p\xc3\xa4\xc3\xa4toimittajalla. Yksitt\xc3\xa4isell\xc3\xa4 toimittajalla ei ole oikeutta julkaista ty\xc3\xb6nantajansa omistaman median nimiss\xc3\xa4 mit\xc3\xa4 tahansa. T\xc3\xa4ten p\xc3\xa4\xc3\xa4toimittajan tekem\xc3\xa4t p\xc3\xa4\xc3\xa4t\xc3\xb6kset siit\xc3\xa4 mit\xc3\xa4 julkaistaan eiv\xc3\xa4t rajoita tiedotusv\xc3\xa4lineen palveluksessa olevien sananvapautta.\n_START_SECTION_\nTuomiot sananvapauden loukkaamisesta\n_START_PARAGRAPH_\nSuomi on vuosikausia ollut sananvapautta mittaavien listausten k\xc3\xa4rkimaita._NEWLINE_Suomi on kuitenkin saanut huomattavan paljon langettavia tuomioita Euroopan ihmisoikeustuomioistuimelta (EIT) sananvapauden loukkauksista. Vuoteen 2012 menness\xc3\xa4 Suomi oli saanut 17 tuomiota sananvapausloukkauksista. Pohjoismaista Tanska on saanut yhden tuomion, Ruotsi 2, Norja 5 ja Islanti 3. Ven\xc3\xa4j\xc3\xa4 oli saanut 23.\n_START_SECTION_\nYhdysvalloissa\n_START_PARAGRAPH_\nUSA:n perustuslain 1 ja 14 pyk\xc3\xa4l\xc3\xa4 m\xc3\xa4\xc3\xa4rittelee sananvapauden oikeudeksi esitt\xc3\xa4\xc3\xa4 informaatiota, ideoita ja mielipiteit\xc3\xa4 vapaasti ilman virkavallan sis\xc3\xa4ll\xc3\xb6llisi\xc3\xa4 rajoitteita.\n_START_SECTION_\nVen\xc3\xa4j\xc3\xa4ll\xc3\xa4\n_START_PARAGRAPH_\nVen\xc3\xa4j\xc3\xa4ll\xc3\xa4 sananvapauden tila on kaksijakoinen. Toisaalta perustuslain mukaan sananvapaus Euroopan ihmisoikeusasiakirjaa mukailevalla tavalla on olemassa, toisaalta esimerkiksi Presidentti Putinin syyskuussa 2003 Columbian yliopistossa esitt\xc3\xa4m\xc3\xa4 vastaus opiskelijan esitt\xc3\xa4m\xc3\xa4\xc3\xa4n sananvapautta koskevaan kysymykseen oli "Meill\xc3\xa4 ei ole koskaan ollutkaan sananvapautta Ven\xc3\xa4j\xc3\xa4ll\xc3\xa4. 90-luvun alussa syntyi k\xc3\xa4sitys jostakin laajemmasta sananvapaudesta, joka tulkittiin varsinkin lehdist\xc3\xb6ss\xc3\xa4 vapautena kaikkea kohtaan, anarkiaksi ja pyrkimyksen\xc3\xa4 aiheuttaa sekaannusta hintaan mihin hyv\xc3\xa4ns\xc3\xa4."_NEWLINE_Lehdist\xc3\xb6n sananvapautta Ven\xc3\xa4j\xc3\xa4ll\xc3\xa4 ei n\xc3\xa4hd\xc3\xa4k\xc3\xa4\xc3\xa4n demokratian kehityksen kannalta min\xc3\xa4\xc3\xa4n absoluuttisen hyv\xc3\xa4n\xc3\xa4 asiana. Er\xc3\xa4s n\xc3\xa4kemys piti lehdist\xc3\xb6\xc3\xa4 yhten\xc3\xa4 kaupallisena pelurina, jolla ei ole yhteiskunnassa ydinpelaajan roolia. Yleisemmin valtiosta riippumattomia tiedotusv\xc3\xa4lineit\xc3\xa4 on pyritty sulkemaan, yhteiskuntakriittisten kansalaisj\xc3\xa4rjest\xc3\xb6jen toimintaa vaikeuttamaan ja ulkomaalaisia toimittajia h\xc3\xa4\xc3\xa4t\xc3\xa4m\xc3\xa4\xc3\xa4n maasta. Sananvapaus on heikentynyt varsinkin Ven\xc3\xa4j\xc3\xa4n kev\xc3\xa4\xc3\xa4ll\xc3\xa4 2014 suorittaman Ukrainan Krimin miehityksen ja It\xc3\xa4-Ukrainassa vuodesta 2014 jatkuneiden sotatoimien aikana. Osin jo ennen Ukrainan sotatoimia voimaantulleet tiedotusv\xc3\xa4lineiden sensuurilait ovat osaltaan est\xc3\xa4neet valtion ja presidentinhallinnon virallisesta linjasta poikkeavaa viestint\xc3\xa4\xc3\xa4 my\xc3\xb6s verkkoviestimiss\xc3\xa4 esimerkiksi Ukrainan tilanteesta ja Ven\xc3\xa4j\xc3\xa4n osallisuudesta siihen. T\xc3\xa4rkeimp\xc3\xa4n\xc3\xa4 joukkoviestint\xc3\xa4v\xc3\xa4lineen\xc3\xa4 Ven\xc3\xa4j\xc3\xa4ll\xc3\xa4 pidetyt television p\xc3\xa4\xc3\xa4kanavat ovat valtio-omisteisia ja toimivat keskeisesti valtionhallinnon viestimin\xc3\xa4.\n_START_SECTION_\nKiinassa\n_START_PARAGRAPH_\nKiinan perustuslaki rajoittaa sananvapautta yleisen j\xc3\xa4rjestyksen ja turvallisuuden varjolla, sananvapaus rinnastetaan poliittiseksi v\xc3\xa4lineeksi kritisoida viranomaisia. Kiinan perustuslaissa artiklat 35 ja 51 eiv\xc3\xa4t m\xc3\xa4\xc3\xa4rittele sananvapauden rajoitteita niin kuin useammassa muussa maassa, vaan artikloissa m\xc3\xa4\xc3\xa4ritell\xc3\xa4\xc3\xa4n mik\xc3\xa4 on yksil\xc3\xb6tasolla sallittua._NEWLINE_Esimerkiksi toimittaja Shi Tao tuomittiin 10 vuodeksi vankilaan h\xc3\xa4nen k\xc3\xa4yty\xc3\xa4 s\xc3\xa4hk\xc3\xb6postilla keskustelua ulkomaille Tiananmenin tapahtumien 15. vuosip\xc3\xa4iv\xc3\xa4\xc3\xa4n liittyen. S\xc3\xa4hk\xc3\xb6postiliikenteest\xc3\xa4 Kiinan viranomaisille raportoi Yahoo Hong Kong. Sananvapautta onkin rajoitettu niin pitk\xc3\xa4lle, ett\xc3\xa4 esim. Hu Pingin (Kiinalaisen Demokraattisen Allianssin (CAD) Presidentti 1988-1991) mielest\xc3\xa4 sananvapautta Kiinassa ei ole._NEWLINE_Kiinan kansantasavallassa on aina sensuroitu ulkomaisia lehti\xc3\xa4 ja mediaa. Nykyisin se ulottuu my\xc3\xb6s tietoverkkoon. Sensuurin p\xc3\xa4\xc3\xa4vastuu on kommunistipuolueen julkisuusosastolla. Arvellaan, ett\xc3\xa4 internetin valvonta ty\xc3\xb6llist\xc3\xa4\xc3\xa4 yli 100\xc2\xa0000 kiinalaista. Valvonta perustuu kahteen menetelm\xc3\xa4\xc3\xa4n: niin sanottu suuri palomuuri est\xc3\xa4\xc3\xa4 kiinalaisten p\xc3\xa4\xc3\xa4syn hallituksen mielest\xc3\xa4 ep\xc3\xa4mieluisille ulkomaisille verkkosivuille. Kultainen suojakilpi taas seuloo tiedonv\xc3\xa4lityst\xc3\xa4 maan sis\xc3\xa4ll\xc3\xa4. Sis\xc3\xa4iset rajoitukset kohdistuvat ajatuksiin, jotka voisivat uhata kommunistipuolueen asemaa tai kannustaa j\xc3\xa4rjest\xc3\xa4ytyneeseen kansalaistoimintaan. Nettirajoitusten takia maan t\xc3\xa4rkeimm\xc3\xa4t palveluntarjoajat ovat kiinalaisia: hakurobotti Baidu, sosiaalinen verkosto Renren, internetportaali Tencent ja microblogi Sina Weibo.\n_START_SECTION_\nIntiassa\n_START_PARAGRAPH_\nPenguin-kustantamo silppusi vuonna 2014 yhdysvaltalaisen professorin Wendy Donigerin 2009 ilmestyneen teoksen The Hindus: An Alternative History, joka k\xc3\xa4sitteli Intian historiaa poikkeavasta n\xc3\xa4k\xc3\xb6kulmasta. Teos loukkasi hindujen uskonnollisia tunteita.\n_START_SECTION_\nEnnakkosensuuri\n_START_PARAGRAPH_\nEnnakkosensuurin poissaolo on l\xc3\xa4nsimaisissa demokratioissa usein mielletty sananvapauden ydinsis\xc3\xa4ll\xc3\xb6ksi. Julkaisutoiminnalle ei saa olla ennakollista estett\xc3\xa4. Julkaisija on kuitenkin rikosoikeudellisessa vastuussa sis\xc3\xa4ll\xc3\xb6st\xc3\xa4\xc3\xa4n.\n_START_SECTION_\nLuvanvarainen sananvapaus\n_START_PARAGRAPH_\nSananvapautta voidaan rajoittaa my\xc3\xb6s siten, ett\xc3\xa4 sen k\xc3\xa4ytt\xc3\xa4miseen tarvitaan lupaa. Esimerkiksi yleis\xc3\xb6\xc3\xb6n vetoaminen joukkotiedotusv\xc3\xa4lineiss\xc3\xa4 rahanker\xc3\xa4\xc3\xa4mistarkoituksessa on kielletty\xc3\xa4, mik\xc3\xa4li rahanker\xc3\xa4ykseen ei ole voimassa olevaa rahanker\xc3\xa4yslupaa.\n_START_SECTION_\nRajoitusten haitat\n_START_PARAGRAPH_\n"Toimittajat ilman rajoja -j\xc3\xa4rjest\xc3\xb6 on moittinut Saksan vihapuhetta suitsivan lain sy\xc3\xb6v\xc3\xa4n ter\xc3\xa4\xc3\xa4 l\xc3\xa4nsimaiden sananvapaussaarnoilta Turkissa, Ven\xc3\xa4j\xc3\xa4ll\xc3\xa4 ja Kiinassa", kirjoitti Tampereen yliopiston journalistiikan vierailuprofessori Jussi Pullinen Helsingin Sanomien artikkelissaan._NEWLINE_\xe2\x80\x9dSananvapauden rajoittaminen terrorismin tai vihapuheen varjolla uhkaa johtaa entist\xc3\xa4 totalitaarisempiin hallintoihin\xe2\x80\x9d, varoitti sananvapautta puolustavan Pen-kirjailijaj\xc3\xa4rjest\xc3\xb6n Suomen-osastoa johtava Venla Hiidensalo vuonna 2018.\n_START_SECTION_\nSananvastuu\n_START_PARAGRAPH_\nMonet median edustajat ovat korostaneet sananvapauteen liittyv\xc3\xa4n my\xc3\xb6s vastuun._NEWLINE_Entinen Helsingin Sanomien p\xc3\xa4\xc3\xa4toimittaja Mikael Pentik\xc3\xa4inen on m\xc3\xa4\xc3\xa4ritellyt sananvastuun niin, ett\xc3\xa4 jos julkaistavan asian tiedet\xc3\xa4\xc3\xa4n loukkaavan ja aiheuttava riskej\xc3\xa4, sit\xc3\xa4 ei pid\xc3\xa4 julkaista._NEWLINE_Esimerkkin\xc3\xa4 h\xc3\xa4n k\xc3\xa4ytt\xc3\xa4\xc3\xa4 Googlen omistamassa Youtubessa julkaistua Muhammed-videota, joka aiheutti levottomuuksia, joissa kuoli ihmisi\xc3\xa4. Pentik\xc3\xa4isen mukaan Googlen olisi pit\xc3\xa4nyt poistaa video, eik\xc3\xa4 tuolloin kyse olisi sensuurista vaan vastuun kantamisesta.'